На основу члана 62а Закона о извршењу и обезбеђењу („Службени гласник РС”, бр. 106/15, 106/16 – аутентично тумачење, 113/17 – аутентично тумачење, 54/19 и 9/20 – аутентично тумачење),

Министар правде доноси

**ПРАВИЛНИК**

**о начину подношења предлога за извршење на основу извршне или веродостојне исправе у електронском облику**

"Службени гласник РС", број 30 од 26. марта 2021.

**Предмет уређивања**

Члан 1.

Овим правилником ближе се уређују начин подношења предлога за извршење на основу извршне или веродостојне исправе у електронском облику правосудном кориснику, услови за приступање и регистрација корисника Информационог система министарства надлежног за правосуђе.

**Начин подношења предлога за извршење на основу извршне или веродостојне исправе у електронском облику**

Члан 2.

Предлог за извршење на основу извршне или веродостојне исправе у електронском облику (у даљем тексту: предлог за извршење) подноси се путем Информационог система министарства надлежног за правосуђе (у даљем тексту: Информациони систем).

**Значење појединих израза**

Члан 3.

Поједини изрази употребљени у овом правилнику имају следеће значење:

1) „Информациони систем” означава информациони систем који се састоји од техничке опреме (сервера, других хардверских уређаја и комуникацијске опреме), сертификата за размену података, квалификованог електронског временског жига, мрежа и база података и софтверских програма, као јединственог централног система за повезивање његових корисника, којим управља министарство надлежно за правосуђе (у даљем тексту: министарство);

2) „аутентификација” је процес провере података правног лица, идентитета физичког лица, предузетника или физичког лица које обавља делатност, укључујући проверу интегритета и порекла података за које се претпоставља да су настали у њиховом раду, односно да су их послали Информационом систему;

3) „правосудни корисник” је суд или јавни извршитељ коме се подноси предлог за извршење преко Информационог система;

4) „странка” означава извршног повериоца и извршног дужника.

**Коришћење Информационог система**

Члан 4.

Коришћење Информационог система странци одобрава се аутоматски, ако су испуњени сви услови за његово коришћење.

Коришћење Информационог система правосудном кориснику обезбеђује министарство.

Министарство на почетној страници Информационог система и на Порталу правосуђа Србије објављуje корисничко упутство за коришћење Информационог система.

Упутство из става 3. овог члана односи се на правосудне кориснике који директно приступају Информационом систему и садржи: минималне хардверске захтеве за коришћење Информационог система, минималне софтверске захтеве за коришћење Информационог система, упутство за дигитализацију аката, упутство за израду електронских докумената, упутство за коришћење софтверског програма Информационог система и упутство за коришћење квалификованог сертификата за електронско потписивање.

Странка може да доставља предлог за извршење и извршну или веродостојну исправу преко апликације која је путем веб сервиса повезана са Информационим системом, уз прибављену сагласност министарства.

Министарство одобрава повезивање апликације из става 5. овог члана са Информационим системом, ако су испуњени услови интероперабилности и минимални технички услови, које објављује на почетној страници Информационог система и на Порталу правосуђа Србије.

**Услови за регистрацију и коришћење Информационог система**

Члан 5.

Корисник Информационог система обезбеђује минималне техничке услове за коришћење Информационог система, који се објављују на начин из члана 4. став 3. овог правилника и квалификовани сертификат за електронски потпис, односно електронски печат.

Правосудни корисник Информационог система одређује лица која су овлашћена да, у његово име, приступају Информационoм систему.

Услов за коришћење Информационог система је спровођење поступка претходне регистрације и аутентификације квалификованим сертификатом за електронско потписивање.

Странка се региструје за коришћење Информационог система прихватањем услова коришћења Информационог система.

**Начин доставе правосудном кориснику преко Информационог система**

Члан 6.

Достављање предлога за извршење, укључујући и подношење извршне или веродостојне исправе и других прилога, врши се директним приступом Информационом систему, у складу са корисничким упутством за коришћење Информационог система из члана 4. став 3. овог правилника или путем веб сервиса који је повезан са Информационим системом, уз сагласност министарства.

Предлог за извршење, извршна или веродостојна исправа и други прилози из става 1. овог члана израђују се и достављају у електронском облику, на начин прописан овим Правилником.

**Форма електронског документа**

Члан 7.

Предлог за извршење, извршна или веродостојна исправа и други прилози подносе се преко Информационог система у форми електронски потписаног оригинала електронског документа, који је изворно настао у електронској форми или електронски потписаног дигитализованог оригинала документа, у складу са законом који уређује електронски документ.

Електронски документ подносилац захтева потписује квалификованим електронским сертификатом за потписивање.

**Минимални технички захтеви за дигитализацију оригинала документа који се подноси преко Информационог система**

Члан 8.

Електронски документ који се подноси у форми дигитализованог оригинала документа мора да буде скениран у боји са мининалном резолуцијом 200 дпи.

**Аутоматска обрада података који су настали коришћењем Информационог система**

Члан 9.

Софтвер Информационог система аутоматски:

1) обрађује податак и исправу који се достављају преко Информационог система уз означење времена у електронском облику коришћењем квалификованог електронског временског жига;

2) додељује референтни идентификациони број сваком предлогу за извршење који странка доставља преко Информационог система правосудном кориснику;

3) генерише и доставља електронску поруку до регистроване електронске адресе странке са обавештењем да је процес електронске доставе предлога за извршење окончан и да је правосудни корисник предузео радњу по поднетом предлогу за извршење.

**Потврда пријема предлога за извршење и завођење предмета**

Члан 10.

Информациони систем по пријему предлога за извршење, извршне или веродостојне исправе и других прилога, аутоматски издаје потврду о пријему предлога за извршење са референтним бројем, уз означење датума и времена пријема, коју електронским путем без одлагања доставља странци.

Правосудни корисник после пријема предлога за извршење заводи и додељује број предмета судске или јавноизвршитељске евиденције на начин прописан Судским пословником или актом који уређује вођење евиденција о поступцима извршења и обезбеђења и финансијском пословању, о чему странка добија потврду преко Информационог система.

**Ступање на снагу**

Члан 11.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-10/2021-05

У Београду, 25. марта 2021. године

Министар,

**Маја Поповић,**с.р